Szám: 1-2/2018. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2018. február 15-i rendes, nyilvános ülésére

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza, melynek az alábbiak szerint részletezett okok miatt való módosítását indítványozom:

- 2018. január 01. napjával módosításra került a külföldiek mező- és erdőgazdasági hasznosítású földnek nem minősülő ingatlanokat érintő tulajdonszerzéséről szóló 251/2014. (X. 2.) Korm. rendelet (a továbbiakban: Kormányrendelet).

A Kormányrendelet 2. §-a értelmében „Az ingatlan tulajdonjogának külföldi által történő megszerzésére irányuló, az 1. melléklet szerinti kérelmet az ingatlan fekvése szerint illetékes fővárosi és megyei kormányhivatalhoz kell benyújtani.”

A 4. § (1) bekezdésének a) pontja alapján „Az ingatlanszerzést – a (2) bekezdésben meghatározott kivétellel – engedélyezni kell, amennyiben az közérdeket és önkormányzati érdeket nem sért.”

A módosítás következtében hatályon kívül helyezésre került a Kormányrendelet 6. § (1) és (3) bekezdése, mely alapján korábban a kormányhivatal a polgármestertől kért nyilatkozatot arra vonatkozóan, hogy az ingatlanszerzés sért-e önkormányzati érdeket. Ugyanakkor továbbra is hatályban maradt a 6. § (2) bekezdése, melynek értelmében „Önkormányzati érdek sérelmének minősül, ha az ingatlanszerzés a települési önkormányzat, vagy a Fővárosi Önkormányzat törvényben meghatározott kötelező vagy az általa önként vállalt helyi közügyet érintő önkormányzati érdekét sérti.”

A fentiek alapján - a polgármester nyilatkozattételi lehetőségének megszüntetésével - a kormányhivatalnak a képviselő-testület megkeresésére van lehetősége, tekintettel arra, hogy az önkormányzati feladat- és hatáskörök címzettje a képviselő-testület. Ezen eljárásrend ugyanakkor számos alkalommal rendkívüli testületi ülések összehívását kívánná meg, amely meglehetősen életidegen gyakorlatnak tűnne.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 41. § (4) bekezdése szerint „A képviselő-testület – e törvényben meghatározott kivételekkel – hatásköreit a polgármesterre, a bizottságára, a részönkormányzat testületére, a jegyzőre, a társulására ruházhatja át. E hatáskör gyakorlásához utasítást adhat, e hatáskört visszavonhatja.”

A fenti szabályozás alapján a képviselő-testület élhet a hatáskör-átruházás lehetőségével, mely esetben - lényegesen rugalmasabb megoldásként - átruházott hatáskörben a polgármester továbbra is nyilatkozhat a kormányhivatal megkeresésére.

Az Mötv. 53. § (1) bekezdés b) pontja alapján a képviselő-testület átruházott hatásköreinek felsorolásáról a képviselő-testület a szervezeti és működési szabályzatról szóló rendeletben rendelkezik.

Tájékoztatom a T. Képviselő-testületet, hogy a Zala Megyei Kormányhivatal a ZAB/030/161-1/2018. számú szakmai segítségnyújtásában felkérte a képviselő-testületeket és jegyzőket, hogy gondoskodjanak olyan eljárásrend kialakításáról, amely a rövidebb határidőben is biztosítja a fenti szabályokon alapuló nyilatkozattétel megfelelő teljesítését.

Úgy vélem, hogy a csatolt rendelettervezetben szereplő szabályozás - mely a nyilatkozattételt a polgármester átruházott hatásköreként rögzíti - megfelel a fenti elvárásnak.

- Második módosítási javaslatom szintén a hatáskör-átruházás jogintézményéhez kapcsolódik, ugyancsak gyakorlati megfontolásból.

Ismert a T. Képviselő-testület előtt, hogy a Zala Megyei Önkormányzattal, a Zala Megyei Területfejlesztési Ügynökség Közhasznú Nonprofit Kft.-vel és Sármellék Község Önkormányzatával konzorciumban benyújtott „Zala Kétkeréken – Kerékpárút-fejlesztés Sármellék és Zalaszentgrót településeken” projektcímű TOP pályázat pozitív elbírálásban részesült. A megvalósítás folyamán a tüskeszentpéteri bekötőúttól északra elterülő néhány földterületen telekalakításokat kell végrehajtani a majdani kerékpárút nyomvonalán.

Az újonnan kialakuló földrészletek adásvételi szerződések útján Zalaszentgrót Város Önkormányzatának tulajdonába fognak kerülni.

A fentiekre is tekintettel - a sokszor kötött vagy nagyon rövid határidők miatt a pályázatok megvalósítása során kiemelten fontos - rugalmasság érdekében életszerű általános megoldásként javaslom, hogy a polgármester átruházott hatásköreként kerüljön megállapításra az elnyert pályázatok megvalósításához szükséges adásvételi szerződések megkötése a jóváhagyott pályázati támogatás, illetve a biztosított költségvetési forrás erejéig.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítását gyakorlati szempontok teszik indokolttá. Amennyiben a képviselő-testület nem élne a hatáskör-átruházás lehetőségével, úgy a külföldiek ingatlanszerzéséhez kapcsolódó ügyekben - életidegen megoldásként - kizárólag ezen szerv adhatna ki nyilatkozatot az önkormányzati érdek esetleges sérelme kérdésében. Az elnyert pályázatok megvalósításához szükséges adásvételi szerződések megkötésének átruházása szintén az életszerű, kellően rugalmas gyakorlatot biztosítaná.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

A Pénzügyi és Ügyrendi Bizottság az előterjesztést a 2018. február 08-i ülésén megtárgyalta, az …/2018. (II. 08.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet elfogadni.

**Zalaszentgrót**, 2018. január 30.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**...../2018. (II. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotási hatáskörében, a Magyarország helyi önkormányzatairól szóló 2011. évi CLXXXIX. törvény 42. § 2. pontjában meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet 53. § (4) bekezdése a következő n)-o) pontokkal egészül ki:

53. § (4) bekezdés

n) az ingatlanszerzés önkormányzati érdeket sértő jellegének kérdésében kiadja a nyilatkozatot a külföldiek mező- és erdőgazdasági hasznosítású földnek nem minősülő ingatlanokat érintő tulajdonszerzéséhez kapcsolódó eljárásokban,

o) a jóváhagyott pályázati támogatás, illetve a biztosított költségvetési forrás erejéig megköti az elnyert pályázatok megvalósításához szükséges adásvételi szerződéseket.

**2. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2018. február … napján kihirdetésre került.

**Dr. Simon Beáta**

jegyző